30.5.2023.
HR
Službeni list Europske unije
C 188/77
6. poziva na to da Europska agencija za kemikalije (ECHA) ili, prema potrebi, neko drugo nadležno europsko tijelo razvije jedinstven pristup za otkrivanje proizvoda koji sadržavaju azbest.
Poželjan bi bio registar proizvoda koji bi mogli sadržavati azbest kako bi se državama članicama olakšalo rano otkrivanje.
Isto tako pozdravlja prijedlog Europske komisije za zakonodavnu inicijativu za pregled, registraciju i praćenje azbesta, čiji je cilj premostiti jaz među nacionalnim mjerama u tom području.
Uvođenje obveznog pregleda i registracije azbesta u zgradama te razvoj nacionalnih strategija za uklanjanje azbesta trebali bi dovesti do provedbe koordiniranog i usporedivog pristupa diljem EU-a, čime bi se stvorilo sigurnije okruženje i postigla viša razina zaštite građana EU-a.
Direktivom bi se također trebala riješiti potreba za zaštitom hitnih službi (uključujući vatrogasce, policiju, liječnike i članove spasilačkih službi) od rizika povezanih s izlaganjem azbestu stvaranjem ažurirane i dostupne baze podataka koja sadržava pouzdane podatke o infrastrukturi s potvrđenom ili vjerojatnom prisutnošću azbesta;
7. napominje da bi za uspjeh izmijenjene direktive države članice i institucije EU-a trebale aktivno uključiti lokalne i regionalne vlasti u sve faze njezine koordinacije i provedbe;
8.
podržava donošenje zajedničkog okvira EU-a kako bi se olakšalo otkrivanje, a zatim i sigurno uklanjanje azbesta u fondu zgrada EU-a.
Odbor poziva Europsku komisiju i države članice da razviju i potaknu primjenu zajedničkog, sistemskog i sistematičnog pristupa rješavanju problema azbesta (od metode inventarizacije, informativnih i obrazovnih kampanja, programa za potporu stanarima, izvođačima i lokalnim i regionalnim vlastima u uklanjanju azbesta do rješenja za zaštitu zdravlja i odlaganje azbesta);
9. sa zabrinutošću napominje da je u nekim državama članicama EU-a dopušteno samostalno rastavljanje azbestnih proizvoda.
Naglašava da, s obzirom na to da je osposobljavanje radnika ključno za sprečavanje rizika povezanih s izlaganjem azbestu na radnom mjestu, postoji potreba za europskim smjernicama za certificiranje potrebnih vještina kako bi se osigurala primjena istih standarda u cijelom EU-u Stoga poziva na razvoj europskih smjernica za certificiranje vještina potrebnih radnicima za sigurno uklanjanje komponenata koje sadrže azbest;
10. poziva Komisiju da uspostavi mehanizme za sigurno pospješivanje uklanjanja azbesta podizanjem razine osviještenosti, boljim obrazovanjem i zaštitom radnika i stanovnika putem učinkovitih, privlačnih i ciljanih obrazovno-informacijskih programa (uključujući i među lokalnim i regionalnim vlastima te zdravstvenim radnicima);
11. napominje da bi zelena tranzicija za koju se svi zalažemo i ambicija EU-a da poveća stopu obnove zgrada u okviru vala obnove mogli istodobno dovesti do povećane izloženosti azbestu, posebno građevinskih radnika.
Zbog toga je ključno uspostaviti rješenja za učinkovitije praćenje uklanjanja azbesta, uz poseban sustav zdravstvene skrbi i liječenja bolesti povezanih s azbestom za radnike koji trenutačno rade u sektorima izloženima azbestu ili su u njima ranije bili zaposleni;
12.
skreće pozornost na potrebu za poticanjem inovativnih aktivnosti centara za istraživanje i razvoj za sigurno odlaganje, čuvanje i skladištenje azbesta (npr. u okviru programa Obzor) te financijskom potporom za te aktivnosti.
U većini se zemalja se opasni otpad i dalje skladišti na odlagalištima ili u namjenskim skladišnim objektima za azbestni otpad.
Povećanje stope uklanjanja azbesta znači i znatno povećanje prostora za skladištenje tog opasnog minerala.
Istodobno preporučuje stvaranje mreže gradova i regija koji se suočavaju s problemom i utjecajem azbesta na svojem području.
Cilj je razviti suradnju koja bi uključivala razmjenu praksi i stvaranje partnerstava za provedbu zajedničkih transnacionalnih istraživačkih projekata koje sufinancira Europska unija;
13. napominje da je glavni razlog sporog uklanjanja azbesta činjenica da se financira samo rastavljanje i odlaganje azbestnih proizvoda (posebno krovova od eternita).
Stanari često nemaju dovoljno sredstava za plaćanje građevinskih materijala i radova za zamjenu krovova.
Stoga je potrebno uvesti nove mehanizme subvencija i poticaje, primjerice porezne olakšice;
14. kako bi se zaštitili radnici izloženi azbestu i smanjio utjecaj azbesta na okoliš, pridružuje se pozivu na izradu europske strategije za uklanjanje azbesta kojom bi se osigurao integrirani pristup različitih politika i provela sustavna i učinkovita rješenja u svim državama članicama o metodama popisivanja, praćenja, sigurnog odlaganja, skladištenja i obrazovanja (osposobljavanja);